Diari Oficial de la Generalitat Valenciana


Sumari del DOGV 4523, del 17-06-2003 (2003/6811)

ORDE de 3 de juny de 2003, de la Conselleria de Justícia i Administracions Públiques, per la qual es regula el personal de cabina de projecció en locals cinematogràfics.
-------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2003/06/03/(1)/dof/vci/html**

### Dades del document

Número de DOGV
:   4523

Data del DOGV
:   17-06-2003

Secció del DOGV
:   I. DISPOSICIONS GENERALS

Número del document
:   2003/6811


Data del document
:   03-06-2003

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * legislació
    * lloc de treball
    * espectacles
    * qualificació professional
    * indústria cinematogràfica
    * comercialització

ORDE de 3 de juny de 2003, de la Conselleria de Justícia i Administracions Públiques, per la qual es regula el personal de cabina de projecció en locals cinematogràfics. [2003/X6811]
  
Els articles 44 i 45 de l'Orde de 3 de maig de 1935, per la qual s'aprova el Reglament d'Espectacles Públics, establixen que a les cabines de projecció de pel·lícules als locals destinats a cine, tan sols podran trobar-se les persones que hagen obtingut la titulació oficial exigida, que són les úniques autoritzades per a manipular les màquines de projecció. La referida titulació es va regular, entre altres, en les ordes de 2 de juliol de 1956, 4 de juny de 1965, 9 de febrer de 1966, i 1 de març de 1980. Les tres primeres es referien a les proves per a l'obtenció de la indicada titulació oficial, així com a la seua convocatòria. L'última establix el nombre d'operadors de les cabines de projecció cinematogràfica, i manté, en tot cas, el requisit d'estar en possessió de la titulació oficial.
  
L'exigència d'una titulació oficial per a l'exercici de la professió d'operador de cabina té el seu fonament en la manipulació, en els orígens de la cinematografia, de materials altament inflamables així com de maquinària potencialment molt perillosa, que generava greus riscs. Tot això obligava al fet que els qui intervenien en la projecció, comptaren amb uns coneixements tècnics específics, l'acreditació dels quals s'aconseguia mitjançant la superació de les corresponents proves i l'obtenció del consegüent títol oficial. No obstant això, els avanços de les tècniques cinematogràfiques, unit a la utilització de materials no inflamables i maquinària més segura, junt amb l'evolució de les sales d'exhibició, la gradual substitució de grans locals per les denominades sales multicines, i la incorporació de les noves tecnologies, fan que tal titulació correguera bé el risc de quedar com un residu històric, tal com es concebia originàriament, o bé que necessitara d'una modificació en profunditat.
  
L'Orde de 9 de febrer de 1966 va suposar un primer pas cap a l'adequació de la titulació professional d'operador de cabina. En esta es preveu l'expedició pel Ministeri d'Educació Nacional d'un certificat d'aptitud professional corresponent, que serà equiparable, a tots els efectes, al títol professional d'operadors de cabina a què es referix l'article 1 de l'Orde de 4 de juny de 1965. Actualment, el Reial Decret 797/1995, de 19 de maig, establix les directrius sobre els certificats de professionalitat i els corresponents continguts mínims de formació professional ocupacional. Dit certificat de professionalitat per a cada ocupació es regularà, d'acord amb el que disposa l'article 1.2, pel Reial Decret ?amb validesa per a tot el territori nacional i caràcter oficial, i haurà de definir les competències professionals característiques de cada ocupació i els continguts mínims de formació associats a estes?.
  
El Reial Decret 329/1999, de 26 de febrer, regula l'obtenció del certificat de professionalitat de l'ocupació d'operador/a de cabina de projeccions cinematogràfiques, ?que tindrà caràcter oficial i validesa en tot el territori nacional- (article 1). La disposició transitòria única establix que els centres autoritzats per a dispensar la formació professional ocupacional a través del Pla Nacional de Formació i Inserció Professional, hauran d'adequar la impartició de les especialitats formatives homologades als requisits d'instal·lacions, materials i equips inclosos en dit Reial Decret. Este Reial Decret porta causa, al seu torn, del Reial Decret 631/1993, de 3 de maig, pel qual es regula el Pla Nacional de Formació i Inserció Professional, desenvolupat per les ordes de 3 de maig de 1993, 13 d'abril de 1994 i 14 octubre 1998.
  
Per la seua banda, l'article 3.1 del Reial Decret 631/1993, de 3 de maig, atribuïx a les comunitats autònomes que hagen assumit el traspàs de la gestió del Pla Nacional de Formació i Inserció Professional, l'elaboració de la programació dels cursos, en l'àmbit territorial que els corresponga, amb els altres requisits establits en dita norma. En la impartició de les esmentades accions de formació professional ocupacional podran col·laborar les entitats descrites en l'article 8.2.
  
En l'àmbit de la Comunitat Valenciana, la Generalitat ostenta la competència en matèria d'espectacles públics, segons el que disposen l'article 31.30 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, i el Reial Decret 1.040/1985, de 25 de maig, de transferència de competències i servicis de l'Estat en esta matèria. Igualment, la Comunitat Valenciana és competent en la gestió del Pla Nacional de Formació i Inserció Professional. En ús de tals atribucions, la citada Orde d'1 de març de 1980 va ser derogada per la de 2 de maig de 1991, de la Conselleria d'Administració Pública. En esta última s'establix el nombre mínim d'operadors, sense perjuí d'altres consideracions, i es manté l'anterior requisit d'estar en possessió de la titulació adequada.
  
Per tot això, sembla convenient procedir a la modificació de l'actual marc normatiu autonòmic en esta matèria, i regular els procediments adequats que, d'una banda, permeten assegurar que el personal operador de cabina cinematogràfica dispose dels coneixements professionals adequats que servisquen com a garantia que l'espectacle es desenvoluparà amb normalitat i seguretat, i d'una altra, agilitar i facilitar els tràmits per a l'obtenció de tals coneixements. En virtut d'això,
  
ORDENE
  
Article 1. Presència d'operadors de cabina
  
Sense perjuí del que s'establix respecte d'això en la legislació laboral, contracte de treball o conveni col·lectiu vigent, caldrà la presència, mentre dure la projecció, d'almenys, els operadors de cabina que s'indiquen:
  
a) Locals amb màquines automàtiques de projecció cinematogràfica, o menys de quatre màquines semiautomàtiques o automàtiques en servici semiautomàtic: un operador de cabina.
  
b) Locals que disposen de quatre o més màquines semiautomàtiques o automàtiques en servici semiautomàtic: dos operadors de cabina.
  
c) Resta de locals: dos operadors de cabina.
  
Article 2. Formació del personal operador de cabina
  
En tot cas, el personal operador de cabina haurà de tindre la formació i capacitació suficient per a respondre tècnicament de la seguretat i de la qualitat de la projecció. Per a això haurà de posseir els coneixements adequats per a realitzar de manera autònoma el procés complet de projecció de pel·lícules cinematogràfiques, i determinar i controlar els criteris de seguretat i qualitat tècnica i formal, així com les mesures adequades per al correcte manteniment i conservació dels equips de projecció cinematogràfica.
  
DISPOSICIÓ ADDICIONAL
  
La formació i capacitació adequada a què es referix esta orde podrà acreditar-se, entre altres mitjans, pel títol oficial d'operador de cabina de projecció cinematogràfica, obtingut amb anterioritat a l'entrada en vigor de la present Orde, o el certificat de professionalitat de l'ocupació d'operador/a de cabina de projeccions cinematogràfiques, obtingut d'acord amb el que disposa el Reial Decret 329/1999, de 26 de febrer.
  
DISPOSICIÓ DEROGATÒRIA
  
Queda derogada l'Orde de 2 de maig de 1991, de la Conselleria d'Administració Pública.
  
DISPOSICIÓ FINAL
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 3 de juny de 2003
  
El conseller de Justícia i Administracions Públiques,


Còpia Permalink ELI